[image: ]


Liisa-Ly Pakosta
Justiits- ja digiminister
Justiits- ja Digiministeerium				         Teie: 18.10.2026 nr 8-1/7547-1
info@justdigi.ee 					        Meie: 2.11.2026 nr 3-1/39-1
							 
Arvamus haldusmenetluse seaduse ja Vabariigi 
Valitsuse seaduse muutmise seaduse eelnõu kohta

Lugupeetav justiits- ja digiminister Liisa-Ly Pakosta

Esitame seisukoha haldusmenetluse seaduse ja Vabariigi Valitsuse seaduse muutmise seaduse eelnõule. 

Teeme ettepaneku täiendada Vabariigi Valitsuse seadust täiendava sättega, mille kohaselt ei rakendata selles seaduses olevaid haldusjärelevalve sätteid õigusvaldkonna vabakutset kandvate isikute ameti- ja kutsetegevuse üle. 

Ettepanek on ajendatud praktikas ilmnenust, kus maksejõuetuse teenistuse juhataja asus teostama haldusjärelevalvet pankrotihaldurite üle Vabariigi Valitsuse seaduse § 751 alusel pidades pankrotihaldureid haldusorganiks. Samuti teostab Justiits- ja Digiministeerium kohtutäituri seaduse § 54 alusel haldusjärelevalvet kohtutäituri tegevuse üle. Eelnõus kavandatud Vabariigi Valitsuse seaduse §-d 758, 759, 7510, 7511 ja 7513 ei ole kooskõlas kohtutäituri seaduses ja pankrotiseaduses haldusjärelevalve kohta sätestatuga. Peame vajalikuks tagada seadusest tulenev üheselt mõistetav sõnaselgus, mis välistaks õigusnormide vastuolulise rakendamise haldusjärelevalve teostamisel.

Teeme ettepaneku täiendada eelnõu haldusjärelevalve teostaja vastutuse sisu ja ulatusega olukorras, kus haldusjärelevalvet ei teostata piisavalt ulatuslikult, rangelt või on see muul moel ebakohane, nii et haldusjärelevalve all olev isik või institutsioon rikub (saab rikkuda) isiku põhiõigusi. Arusaadavalt lasub otsene vastutus põhiõiguste rikkujal, kuid peab olema ka mõjus meede, mis sunniks haldusjärelevalveülesannet korrektselt täitma. Haldusjärelevalveorgan saab vastutada vaid sellises ulatuses, mida tal on pädevus kontrollida (vastutusala ei saa olla laiem kontrolliulatusest).

